Swaar reën die naweek oor dele van Oos-Kaap moontlik | Landbou
Swaar reën die naweek oor dele van Oos-Kaap moontlik
'n Reënbui val in die verte naby Middelburg in die Oos-Kaap. Foto: Fredalette Uys
Weermodelle dui aan dat die Oos- en Suid-Kaap in die komende maande swaar reën kan verwag.
Reën word van Donderdag tot Saterdag (19 tot 21 Mei) oor dele van die somerreënstreek verwag, maar veral oor die Oos-Kaap en aangrensende dele van die Suid-Kaap, sê mnr. Johan van den Berg, onafhanklike landbouweerkundige. "Swaar reën kan oor veral Nelson Mandela-baai gebied voorkom en die moontlikheid van vloede kan nie uitgesluit word nie. Swaar reën en vloede oor die suidoostelike dele van die land is vir die komende maande 'n redelike groot gevaar, as toestande soortgelyke aan dié van 2011 gaan voorkom."
Van den Berg sê die res van die somerreëngebied kan rondom Vrydag (20 Mei) reën verwag, asook in die laaste week van Mei. "Voorspellings het in die afgelope week verbeter vir verdere reën nadat aanvanklik baie min reën vir die res van Mei aangedui is. Gegewe die sterk La Niña-stelsel en die swaar reën aan die Ooskus van Australië is verdere reën moontlik in die volgende weke, veral oor die sentrale tot oostelike en suidoostelike dele."
Korttermynvoorspellings vir die winterreënstreek dui goeie neerslae van 18 tot 21 Mei aan. "Dit lyk asof meer as 10 mm tot 20 mm kan voorkom vanaf 18 Mei en dat wintergraanboere in die Swartland, Rûens en Suidkus hopelik voldoende reën gaan kry om aanplantings voor einde Mei te kan doen."
Gedurende die winter van 2011 was die reënval in die Wes-Kaap naby aan die langtermyngemiddelde met 'n redelik goeie verspreiding vanaf Mei tot September. 'n Plek soos Malmesbury het ongeveer 280 mm gekry vanaf Mei tot September, wat dieselfde is as die langtermyngemiddelde. Die reënval vir Bredasdorp in die Overberg vanaf Mei tot September 2011 was ongeveer 230 mm, wat ook die langtermyngemiddelde is. Van den Berg sê die kans is goed dat die patroon homself dalk vanjaar kan herhaal.
"Dit lyk asof reënvaltoestande nie te ongunstig gaan wees vir die winterreëngebiede nie, maar daar is nog nie sterk seine nie."
Ryp en koue
Swaar ryp het teen middel Mei nog nie wyd voorgekom nie. Van den Berg sê met sterker koue fronte wat in komende weke oor Suid-Afrika gaan inbeweeg, is die kans op swaar ryp goed in die laaste week van Mei. "Die kans is baie goed dat die winter redelik intens gaan wees vanaf Junie tot ten minste middel Augustus. Die kans is baie goed dat ryp later as die normale datums kan voorkom."
Van den Berg waarsku dat reënerige en baie koue toestande in die volgende paar weke baie gevaarlike toestande vir kleinvee kan skep. In die Oos-Kaap, suidelike en oostelike dele van die Vrystaat en aangrensende dele van die Noord- en Wes-Kaap en selfs KwaZulu-Natal is die gevaar groot.
Ligte reën oor winterreënstreek tot einde Mei verwag
Ligte reën gedurende Nampo moontlik
Mei kan genoeg winterreën vir planttyd bring
Sitrusbedryf kry grasietydperk vir nuwe sitrusreël
Opsoek na advontuur
Vriendelik, spontaan en opsoek na 'n nuwe advontuur. Ek is lief vir perdry, dans en sing. Ma van twee tieners, selfstandig en net opsoek na iemant om advonture mee te deel.